«Madame Web»-fiaskoen vil ingen ende ta
Publikum har reagert på at selv skuespiller Dakota Johnson virker uinteressert i filmen.  Forrige uke var det premiere på superheltfilmen «Madame Web», og tilbakemeldingene har vært alt annet enn det Sony håpet på.  På anmeldernettstedet Rotten Tomatoes har den i skrivende stund en score på 12 prosent. På premieredagen tjente den inn mindre enn selv «Morbius», en annen superheltfilm fra Sony som ble dømt nord og ned. Det har ikke tatt seg opp heller. Etter å ha gått på kino i en snau uke, har den bare tjent inn i underkant av 52 millioner dollar. Det svir for en film som kostes mellom 80 og 100 millioner dollar å lage.  Dette gjør den også til én av de minst innbringende filmene om en Marvel-karakter noen sinne.  Men dette er kun toppen av isfjellet.  Sosiale medier er nemlig fylt til randen med meninger om hvor dårlig «Madame Web» faktisk er.  – Denne filmen er forferdelig på en måte som nesten gjør en sint. Den bør forskes på, sier TikTok-anmelder Kit Lazer.  Hva gikk galt?  Karakteren Madame Web er i tegneseriene en synsk mutant, som ofte dukker opp i Spider-Man-historier.  Web selv, hvis egentlige navn er Cassandra, spilles av Dakota Johnson, først og fremst kjent for «50 Shades of Grey»-filmene. Flere klipp av Johnson har gått viralt i det som har vært en promo-turné utenom det vanlige. Fans har hengt seg opp i at skuespilleren overhodet ikke virker interessert i hverken tegneseriene, karakteren sin eller superhelter i det hele tatt.  I et klipp får hun spørsmål om hvor mange av Marvel-filmene hun faktisk har sett. – Jeg har sett omtrent fire prosent. Det tilsvarer vel 15 minutter av én film, svarer 34-åringen.  I klippet under får hun spørsmål om hun kan nevne navnet på filmene i «Spider-Man»-serien.  Spoiler-alert: Det kan hun ikke.  Ifølge Hollywood Reporter sine kilder, så skroter Sony nå planene de hadde om å bygge et univers rundt karakteren.  – Det kommer ingen ny «Madame Web»-film det neste tiåret. Sony prøvde å lage en annen type superheltfilm, og feilet, siteres en kilde på.  Det spekuleres også i om vi omsider har nådd et metningspunkt. Uttrykket «superhero fatigue» trekkes frem, nok en gang.  Hva synes du?  Et annet problem i prosessen skal ha vært et manus som stadig ble omskrevet.  I et intervju med The Wrap hevder Johnson at hun «ikke engang husker» hvordan originalmanuset så ut, men at det definitivt endret seg i løpet av produksjonen.  – Det ble gjort drastiske endringer, sier hun. 
Superheltfilmen «Madame Web» får svært dårlige anmeldelser, med en Rotten Tomatoes-score på 12%. Inntjeningen er lav, kun 52 millioner dollar til tross for et budsjett på 80-100 millioner dollar. Dakota Johnson, som spiller Madame Web, virker uinteressert i filmen og karakteren, mener fans.  Sony skroter planene om et univers rundt karakteren grunnet dårlig mottakelse.